Document ID: 31986R1888

*****
ΚΑΝΟΝΙΣΜΟΣ (ΕΟΚ) αριθ. 1888/86 ΤΗΣ ΕΠΙΤΡΟΠΗΣ
της 18ης Ιουνίου 1986
σχετικά με τη μέγιστη περιεκτικότητα σε ολικό θειικό ανυδρίτη ορισμένων αφρωδών οίνων που κατάγονται από την Κοινότητα και παράγονται πριν από την 1η Σεπτεμβρίου 1986 και, κατά τη διάρκεια μεταβατικής περιόδου, των εισαγόμενων αφρωδών οίνων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό 358/79 του Συμβουλίου της 5ης Φεβρουαρίου 1979 σχετικά με τους αφρώδεις οίνους (1), όπως τροποποιήθηκε τελευταία από τον κανονισμό (ΕΟΚ) αριθ. 3310/85 (2), και ιδίως το άρθρο 12 παράγραφος 4 και το άρθρο 16 παράγραφος 4,
Εκτιμώντας:
ότι τα άρθρα 12 και 16 του κανονισμού (ΕΟΚ) αριθ. 358/79 προβλέπουν, με ισχύ από την 1η Σεπτεμβρίου 1986, μείωση κατά 15 χιλιοστόγραμμα ανά λίτρο των μέγιστων περιεκτικοτήτων σε ολικό θειικό ανυδρίτη των αφρωδών οίνων, των αφρωδών οίνων ποιότητος, καθώς και των αφρωδών οίνων ποιότητος που παράγονται σε καθορισμένες περιοχές·
ότι όσον αφορά τους αφρώδεις οίνους που κατάγονται από την Κοινότητα, με εξαίρεση την Πορτογαλία, το άρθρο 22 πρώτη παράγραφος του κανονισμού (ΕΟΚ) αριθ. 358/79 προβλέπει τη δυνατότητα να διατεθούν τα προϊόντα αυτά μέχρις εξαντλήσεως των αποθεμάτων εάν έχουν παραχθεί σύμφωνα με τις διατάξεις του κανονισμού (ΕΟΚ) αριθ. 358/79, όπως αυτός εφαρμόζεται πριν από την 1η Σεπτεμβρίου 1986·
ότι πρέπει επιπλέον να προβλεφθούν μεταβατικές διατάξεις όσον αφορά τους αφρώδεις οίνους που εισάγονται, καθώς και τους αφρώδεις οίνους που κατάγονται από την Ισπανία και την Πορτογαλία και παράγονται πριν από την 1η Σεπτεμβρίου 1986, προκειμένου να αποφευχθούν δυσχέρειες κατά τη διάθεση των προϊόντων αυτών· ότι πρέπει να επιτραπεί τα προϊόντα αυτά να μπορούν να προσφερθούν κατά τη διάρκεια μεταβατικής περιόδου μετά από την ημερομηνία αυτή, όταν η περιεκτικότητά τους σε ολικό θειικό ανυδρίτη είναι σύμφωνα με τις κοινοτικές διατάξεις που ισχύουν πριν από την 1η Σεπτεμβρίου 1986·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Μπορούν αν προσφέρονται στην άμεση ανθρώπινη κατανάλωση, μέχρις εξαντλήσεως των αποθεμάτων, οι αφρώδεις οίνοι που κατάγονται από τρίτες χώρες και από την Πορτογαλία, που εισάγονται στην Κοινότητα πριν από την 1η Σεπτεμβρίου 1987, των οποίων η περιεκτικότητα σε ολικό θειικό ανυδρίτη δεν υπερβαίνει, ανάλογα με την περίπτωση, τις περιεκτικότητες που καθορίζονται στο άρθρο 12 παράγραφος 1 και στο άρθρο 16 παράγραφος 1 του κανονισμού (ΕΟΚ) αριθ. 358/79, όπως εφαρμόζεται πριν από την 1η Σεπτεμβρίου 1986.
Επιπλέον, μπορούν να προσφέρονται στην άμεση ανθρώπινη κατανάλωση στις χώρες παραγωγής και για την εξαγωγή προς τις τρίτες χώρες μέχρις εξαντλήσεως των αποθεμάτων:
- οι αφρώδεις οίνοι που κατάγονται από την Ισπανία και παράγονται πριν από την 1η Σεπτεμβρίου 1986, των οποίων η περιεκτικότητα σε ολικό θειικό ανυδρίτη δεν υπερβαίνει τις περιεκτικότητες που καθορίζονται από τις ισπανικές ή τις κοινοτικές διατάξεις που ισχύουν πριν από την ημερομηνία αυτή,
- οι αφρώδεις οίνοι καταγωγής Πορτογαλίας που παράγονται πριν από την 1η Ιανουαρίου 1991, των οποίων η ολική περιεκτικότητα σε θειικό ανυδρίτη δεν υπερβαίνει τις περιεκτικότητες που καθορίζονται από τις πορτογαλικές διατάξεις που ισχύουν πριν από την ημερομηνία αυτή.
Άρθρο 2
Ο παρών κανονισμός αρχίζει να ισχύει την 1η Σεπτεμβρίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Ιουνίου 1986.

Labels: 3
1
17